Document ID: 32011D0362

РЕШЕНИЕ НА СЪВЕТА
от 17 юни 2011 година
относно удължаване срока на статута на съвместно предприятие на Hochtemperatur-Kernkraftwerk GmbH (HKG)
(2011/362/Евратом)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност за атомна енергия, и по-специално член 49 от него,
като взе предвид предложението на Европейската комисия,
като има предвид, че:
(1)
С Решение 74/295/Евратом (1) Съветът създаде Hochtemperatur-Kernkraftwerk GmbH (HKG) като съвместно предприятие за период от 25 години, считано от 1 януари 1974 г.
(2)
Целите на HKG бяха да бъде изградена, оборудвана и експлоатирана атомна електроцентрала с приблизителна мощност 300 MWe в Uentrop (област Unna) във Федерална република Германия.
(3)
След като беше в експлоатация от 1987 г. до 1988 г. атомната електроцентрала накрая беше спряна на 1 септември 1989 г. в резултат от технически и икономически затруднения.
(4)
От 1 септември 1989 г. целта на HKG беше да изпълнява програма за извеждане от експлоатация на атомната електроцентрала до етапа на безопасно заграждение и след това да изпълнява програма за наблюдение на заградените ядрени инсталации.
(5)
В своето Решение 92/547/Евратом от 16 ноември 1992 г. за удължаване срока на статута на „Kernkraftwerk Lingen GmbH“ като съвместно предприятие (2) Съветът признава, че в Общността не е имало еквивалентни на тези програми и прилагането им е важно за натрупването на полезен опит за ядрения сектор и за бъдещото развитие на ядрената енергетика в Общността.
(6)
За да постигне тази цел, HKG поиска удължаване срока на неговия статут на съвместно предприятие, считано от 1 януари 1999 г.
(7)
С Решение 2002/355/Евратом (3) Съветът удължи срока на статута на HKG като съвместно предприятие до 31 декември 2009 г., за да даде възможност на HKG да завърши програмите си по извеждане от експлоатация и наблюдение, по-специално чрез облекчаване на финансовата тежест.
(8)
Периодът на удължаване съответстваше на продължителността на срока на действие на споразуменията, сключени между Федерална република Германия, провинция Северен Рейн-Вестфалия, HKG и неговите членове за финансиране на дейностите на HKG.
(9)
С писмо от 26 април 2010 г. HKG поиска допълнително удължаване срока на статута на съвместно предприятие с още 25 години с оглед постигане на целите му.
(10)
Удължаването срока на статута на съвместно предприятие следва да позволи HKG да завърши своите програми по извеждането от експлоатация и наблюдение, по-специално чрез облекчаване на финансовата тежест.
(11)
Споразуменията, сключени между Федерална република Германия, провинция Северен Рейн-Вестфалия, HKG и неговите членове за финансиране на дейностите на HKG важат само за периода до 31 декември 2017 г.
(12)
Следователно срокът на статута на съвместно предприятие на HKG следва да бъде удължен за същия период,
ПРИЕ НАСТОЯЩОТО РЕШЕНИЕ:
Член 1
1. С настоящото срокът на статута на съвместно предприятие, по смисъла на Договора за създаване на Европейската общност за атомна енергия, предоставен на Hochtemperatur-Kernkraftwerk GmbH (HKG), се удължава с осем години, считано от 1 януари 2010 г.
2. Целта на HKG е да изпълнява програма за извеждане от експлоатация на атомната електроцентрала, намираща се в Uentrop (област Unna) във Федерална република Германия, до етапа на безопасно заграждение и след това да изпълнява програма за наблюдение на заградените ядрени инсталации.
Член 2
Адресати на настоящето решение са държавите-членки и HKG.
Съставено в Люксембург на 17 юни 2011 година.

Labels: 4
18
14